b'\n_START_ARTICLE_\nSpeedMonster\n_START_PARAGRAPH_\nSpeedMonster er en berg-og-dal-bane i forn\xc3\xb8yelsesparken Tusenfryd._NEWLINE_SpeedMonster \xc3\xa5pnet i april 2006. Banen innebar en investering p\xc3\xa5 over 70 millioner kroner og er den st\xc3\xb8rste i parkens 26-\xc3\xa5rige historie. Med 6\xc2\xa0000 hestekrefter i ryggen akselererer passasjerene fra 0 til 90 km/t p\xc3\xa5 2,2 sekunder. Speedmonster er laget av Intamin AG. Kanonen som var p\xc3\xa5 Liseberg til sesongen 2016 er en lignende modell fra den sveitsiske produsenten med samme type tog og skinner, men forskjellig utforming av selve banen.\n_START_SECTION_\nBanen\n_START_PARAGRAPH_\nSpeedMonster begynner med en kort tur ut av stasjonen, der toget blir koblet p\xc3\xa5 utskytningskabelen. Deretter blir det skutt ut, akkompagnert av lyden av en dragster. Etter utskytningen g\xc3\xa5r toget inn i en norsk loop, et element som var unikt for SpeedMonster frem til 2008, da berg-og-dal-banen Fahrenheit i Hersheypark i USA fikk et tilsvarende element. _NEWLINE_Ulikt andre berg-og-dal-bane-elementer starter norskloopen p\xc3\xa5 banens h\xc3\xb8yeste punkt, der sporet snus opp ned f\xc3\xb8r toget dykker ned, tilsvarende andre halvpart av en vanlig loop. Derfra g\xc3\xa5r det opp igjen til vogna atter er opp ned, f\xc3\xb8r den skrus riktig vei igjen og farer ned i en 270 graders sving, som ender i en bakke gjennom norskloopen. Derfra svinger sporet mot h\xc3\xb8yre, der banen g\xc3\xa5r inn i to S-baker, med kraftige, laterale G-krefter. Helt mot slutten g\xc3\xa5r banen opp ned for tredje gang i en korketrekker, f\xc3\xb8r den snur 90 grader og avslutter med en strekning magnetbremser.'